A BIZOTTSÁG HATÁROZATA
2006. december 20.
a 98/8/EK irányelv 16. cikkének (2) bekezdésében említett 10 éves munkaprogram során meg nem vizsgált bizonyos hatóanyagokat tartalmazó biocid termékek forgalomba hozatali határidejének meghosszabbításáról
(az értesítés a C(2006) 6707. számú dokumentummal történt)
(Csak a cseh, a dán, az angol, a finn, a görög és a svéd nyelvű szöveg hiteles)
(2007/70/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelvre (1) és különösen annak 16. cikke (2) bekezdésére,
mivel:
(1)
A 98/8/EK irányelv (a továbbiakban: az irányelv) 16. cikke (2) bekezdésének második albekezdése és ugyanezen cikk (3) bekezdése előírja, hogy ha valamely hatóanyag értékeléséhez az előírt határidőn belül nem nyújtották be a szükséges tájékoztatást és adatokat, döntés hozható arról, hogy a hatóanyagot ne vegyék fel az irányelv I., I. A. vagy I. B. mellékletébe. Az ilyen döntést követően a tagállamok visszavonják az adott hatóanyagot tartalmazó biocid termékek minden engedélyét.
(2)
A 1896/2000/EK és az 2032/2003/EK bizottsági rendelet megállapítja az irányelv 16. cikke (2) bekezdésében említett munkaprogram első és második szakaszának végrehajtására vonatkozó részletes szabályokat. A 2032/2003/EK bizottsági rendelet 4. cikkének (2) bekezdése 2006. szeptember 1-jét határozza meg azon időpontként, amelytől kezdődően a tagállamok törlik a meglévő engedélyeket az olyan hatóanyagot tartalmazó biocid termékek vonatkozásában, amelyek tekintetében nincs elfogadott bejelentés, illetve egyik tagállam sem jelezte érdekeltségét.
(3)
Az 1048/2005/EK bizottsági rendelettel módosított 2032/2003/EK bizottsági rendelet 4a. cikke meghatározza azokat a feltételeket, amelyek mellett a tagállamok kérelmezhetik a Bizottságtól a 4. cikk (2) bekezdésében megállapított átmeneti időszak meghosszabbítását, valamint megállapítja a meghosszabbítás feltételeit.
(4)
Néhány hatóanyag esetében, amelyeknek 2006. szeptember 1-jétől tilos a biocid termékekben való használata, egyes tagállamok az időszak meghosszabbítása iránti kérelmet nyújtottak be a Bizottsághoz, az érintett hatóanyagok további felhasználásának szükségességét igazoló információval együtt.
(5)
Finnország, Dánia, Norvégia és Izland információt nyújtott be, amely igazolja, hogy nincs megfelelő alternatíva a fenyőkátrány történelmi faépületeken, -hajókon és fa tárgyakon favédő termékként való felhasználása tekintetében. Az erre a hatóanyagra vonatkozó átmeneti időszak meghosszabbítása helyénvalónak tűnik ezen tagállamok és országok kulturális örökségének megőrzése érdekében.
(6)
A Cseh Köztársaság információt nyújtott be, amely igazolja, hogy a nátrium-N-klórbenzol-szulfonamid/klóramin B-t a cseh fegyveres erők és a közegészségügyi szolgálatok igen gyakran használják fertőtlenítőszerként. Helyettesítése más, bejelentett anyagokkal problémás lehet az átmeneti időszak végén, különösen ha közbeszerzési eljárást kell végrehajtani. Az erre az anyagra vonatkozó átmeneti időszak meghosszabbítása helyénvalónak tűnik az egyéb fertőtlenítőszerekre való áttérés lehetővé tétele érdekében.
(7)
Görögország információt nyújtott be, amely igazolja, hogy a hatóságok a temefoszt gyakran használják szúnyogirtás és közegészségügyi eljárások során. Helyettesítése más, bejelentett anyagokkal problémás lehet az átmeneti időszak végén, különösen ha közbeszerzési eljárást kell végrehajtani. Az erre az anyagra vonatkozó átmeneti időszak meghosszabbítása helyénvalónak tűnik annak érdekében, hogy lehetővé váljon az egyéb rendelkezésre álló anyagokra való átállás.
(8)
Az Egyesült Királyság információt nyújtott be, amely igazolja, hogy az állatokban a coccidia, cryptosporidium és nematódák okozta fertőzések megelőzésére szükséges az ammónia állategészségügyi biocid termékként való alkalmazásának ideiglenes folytatása. Az erre az anyagra vonatkozó átmeneti időszak meghosszabbítása helyénvalónak tűnik annak érdekében, hogy lehetővé váljon a fokozatos helyettesítése egyéb rendelkezésre álló, az irányelv felülvizsgálati programja szerinti értékelésre bejegyzett anyagokkal.
(9)
Az ebben az irányelvben előírt intézkedések összhangban vannak a Biocid Termékek Állandó Bizottsága véleményével,
ELFOGADTA EZT A HATÁROZATOT:
1. cikk
A 2032/2003/EK bizottsági rendelet 4. cikkének (2) bekezdésétől eltérve az e határozat mellékletének B. oszlopában felsorolt tagállamok az említett melléklet C. oszlopában megállapított határidőkig engedélyt adhatnak vagy fenntarthatnak egy meglévő engedélyt a melléklet A. oszlopában felsorolt anyagokat tartalmazó biocid termékek forgalomba hozatalára és a D. oszlopban felsorolt nem helyettesíthető felhasználásokra.
2. cikk
(1) A határozat 1. cikkében előírt eltéréssel élő tagállamok biztosítják a következő feltételek betartását:
a)
a további felhasználásra kizárólag azzal a feltétellel kerülhet sor, hogy a hatóanyagot tartalmazó termékeket a szándékolt nem helyettesíthető felhasználásra engedélyezik;
b)
a további felhasználás csak akkor engedélyezett, ha nincs elfogadhatatlan hatása az emberek vagy állatok egészségére és a környezetre;
c)
engedélyezés esetén meghozzák a megfelelő kockázatcsökkentő intézkedéseket;
d)
ezeket a 2006. szeptember 1. után forgalomban maradó biocid termékeket a korlátozott felhasználási feltételek betartása érdekében újracímkézik;
e)
a tagállamok biztosítják, hogy adott esetben az engedélyek birtokosai vagy az érintett tagállamok törekednek az adott felhasználás tekintetében más megoldási lehetőségek felkutatására, vagy a 98/8/EK irányelv 11. cikkében megállapított eljárással összhangban benyújtandó dokumentációt legkésőbb 2008. május 14-ig elkészítik.
(2) Az érintett tagállamok évente tájékoztatják a Bizottságot a (1) bekezdés alkalmazásáról és különösen az e) pont alapján hozott intézkedésekről.
3. cikk
E határozat címzettje a Finn Köztársaság, a Dán Királyság, a Cseh Köztársaság, a Görög Köztársaság és Nagy-Britannia és Észak-Írország Egyesült Királysága.
Kelt Brüsszelben, 2006. december 20-án.